### | | | | --- | --- | | | | | --- | | **Byråd** 26. september 2017 Sagsnr. 710-2017-9544 Dok.nr. 710-2017-206590 Bjarne Skov | | 115.                Rammeaftale 2018 - Åbent

###

|  |  |
| --- | --- |
| Tidl. politisk behandling |  |
| Forventet sagsgang | SS-U, BS-U, ØK, BY |
| Lovgrundlag |  |

###

**SAGENS INDHOLD**

Byrådet skal i denne sag tage stilling til Rammeaftalen på
det specialiserede social- og specialundervisningsområde for 2018 (herefter
”rammeaftalen 2018”), som er et fælles regionalt styrings- og udviklingsværktøj
for kommunerne i den midtjyske region og Region Midtjylland.

Det er kommunernes ansvar at koordinere indsatsen på det
specialiserede socialområde og specialundervisningsområde. Som følge heraf har
kommunerne ansvaret for at udarbejde en årlig rammeaftale i samarbejde med
regionen. Rammeaftalen 2018 har været behandlet i KKR [adresse], som på sit
møde 15. juni 2017 besluttede, at udkastet til rammeaftalen 2018 sendes til
godkendelse i de midtjyske kommuners byråd og Regionsrådet med frist for
godkendelse 15. oktober 2017. Udkast til rammeaftale 2018 er vedlagt som bilag.

Visionen for rammeaftalen 2018 er, at ”*borgeren er i
centrum og, at det er borgerens samlede tilværelse og livskvalitet, det handler
om”*. På tværs af kommuner og region er der enighed om fire fælles mål og
visioner for borgerne:

· At borgeren har mest muligt ansvar og indflydelse på eget liv med
fokus på livskvalitet

· At indsatser hænger sammen og skabes sammen med borgeren hele
vejen rundt

· At borgerens ressourcer kommer i spil og skaber værdi i en tidlig
og fokuseret indsats

· At alle er en del af et fællesskab.

I forhold til tidligere års rammeaftaler er rammeaftalen
2018 ændret i form og indhold, så der er mere fokus på de indsatser, der skal
iværksættes med henblik på at understøtte visionen. Kommunerne og Region
[adresse] har haft mulighed for at komme med input til rammeaftalen i
forbindelse med udarbejdelsen. Social- og Sundhedsudvalget og Børne- og
Skoleudvalget i [adresse] gav i marts 2017 deres opbakning til udkastet
for visionen og pejlemærker for rammeaftalen 2018. Kommunernes samlede
tilbagemelding gav anledning til en mindre ændring i ét af pejlemærkerne.

Rammeaftalen består af en faglig udviklingsdel
(udviklingsstrategien) og en kapacitets- og økonomistyringsdel (styringsaftale)
og har til formål at give et samlet overblik over tilbuddene på det
specialiserede socialområde.

**Udviklingsstrategien**

Udviklingsstrategien koordinerer udviklingen af tilbud på
det specialiserede social- og undervisningsområde på tværs af de 19 midtjyske
kommuner og Region Midtjylland. Det sker på baggrund af en vurdering fra
kommunerne og regionen om det forventede behov for tilbud på det sociale område
og deres overvejelser om tilbudsviften for det kommende år.

Det konstateres på den baggrund, at der er sammenhæng eller
høj grad af sammenhæng mellem kommunernes behov for specialiserede tilbud og
det samlede udbud af tilbud. Dog opleves en mindre grad af sammenhæng i tilbud
til borgere med alkohol- og stofmisbrug.

Med henblik på at sikre en fortsat udvikling af området er
der udvalgt to områder, som kommunerne og regionen ønsker at sætte fælles fokus
på i 2018. Disse områder er:

· Voksenhandicap – implementering af rammepapiret

· Effekt og progression – hvordan ved vi, at indsatsen virker?

Udviklingsområdet ”Voksenhandicap – implementering af
rammepapir” er videreført som udviklingsområde fra rammeaftalen 2017 og
bidrager til en fælles retning for udviklingen af voksenhandicapområdet med
fokus på væsentlige områder som mestring og uddannelse samt beskæftigelse til
målgruppen. Rammepapiret for voksenhandicapområdet er godkendt af KKR i
november 2016 og er vedlagt som bilag.

Udviklingsområdet ”Effekt og progression – hvordan ved vi,
at indsatsen virker?” er valgt med henblik på at skabe større klarhed over,
hvilke indsatser, der giver udvikling og mestring for borgerne.

**Styringsaftalen**

Styringsaftalen fastlægger rammerne for kapacitets- og
prisudviklingen i det kommende år for de tilbud, der er omfattet af
rammeaftalen. Aftalen regulerer kommunernes indbyrdes behov for køb og salg af
pladser på specialiserede tilbud.

Styringsaftalen er i al væsentlighed en videreførelse af
styringsaftalen for 2016, herunder den allerede besluttede takstreduktion på
minimum 3 % i perioden 2015-2018.

**VURDERING**

Social og Sundhed og Børn og Skole vurderer, at
rammeaftalen 2018 medvirker til at skabe balance i udbud og efterspørgsel efter
specialiserede tilbud ud fra hensyn til driftssikkerhed, forsyningssikkerhed og
en rationel økonomisk planlægning. De to forvaltninger vurderer ligeledes, at
samarbejdet om fælles fokus- og udviklingsområder på det specialiserede social-
og undervisningsområde vil blive et godt styringsredskab i de kommende år.

Social og Sundhed er i gang med en implementeringsproces af
rammepapiret på voksenhandicapområdet, og sagen vil blive forelagt Elna Skov og
Sundhedsudvalget og Byrådet i oktober 2017.

I [adresse] er der stort fokus på at dokumentere
effekterne af de sociale indsatser. Det sker bl.a. ved brug af et
IT-understøttet redskab, der måler borgerens udvikling i forhold til fastsatte
mål i en handleplan, som sagsbehandleren sammen med borgeren har udarbejdet.
Sådanne mål kunne fx være, at borgeren selvstændigt skal være i stand til at
gøre brug af offentlig transport for at komme frem til sit uddannelsessted
eller at deltage i sociale fællesskaber. Samtidigt arbejdes der målrettet med
en tidlig opsporing og tidlig indsats på området for sårbare børn og unge.

[adresse] har modsat størstedelen af regionens
kommuner vurderet, at tilbuddene på alkohol- og misbrugsområdet er
tilstrækkelige. På de områder, hvor [adresse] ikke selv har de rette
tilbud, har det indtil nu være muligt at give borgeren et kvalitativt egnet og
økonomisk effektivt tilbud uden for kommunen.

Social og Sundhed har modtaget høringssvar fra Handicaprådet
24. august 2017. Høringssvaret er vedlagt som bilag.

I høringssvaret henviser Handicaprådet til, at kommunerne
forventer en tilgang af borgere, som får brug for socialpædagogisk støtte, og
at det derfor kan undre Handicaprådet, at der samtidig planlægges med
nedskæringer af pladser. Handicaprådet bemærker også, at Handicaprådet har
svært ved at se, hvordan en øget selvforsyning i kommunerne kan imødekomme
behovene for borgere med komplekse udfordringer og opfordrer på den baggrund
til, at alle kommuner arbejder i retning af et tværkommunalt samarbejde.

Social og Sundhed tager Handicaprådets bemærkninger til
efterretning. Social og Sundhed kan oplyse, at der ikke aktuelt er planer om at
nedlægge pladser med socialpædagogisk støtte i [adresse].

**ØKONOMI**

KKR [adresse] besluttede i forbindelse med budget
2016-2018 at reducere taksterne med minimum 3 % i perioden 2016-2018.
Beslutningen indgår i Favrskov Kommunes budgetlægning for 2018–2021.

En takstnedsættelse vil betyde en reduceret salgsindtægt for
de pladser, Favrskov Kommune sælger til andre kommuner. Ligeledes vil Børn og
Skole og Social og Sundhed forventeligt opnå en besparelse på de pladser, som
kommunen køber hos andre kommuner i regionen og hos Region Midtjylland.

Social og Sundhed har på den baggrund udarbejdet et
reduktionsforslag på 1 % til budget 2018-2021 (R-408). Besparelsen udgør netto
916.000 kr., som fremkommer ved besparelser på 660.000 kr. på køb af pladser og
475.000 kr. på egne tilbud, hvoraf der er fratrukket 219.000 kr. i mindre
indtægter ved salg af pladser. [adresse] har på voksenområdet 260 bo- og
dagtilbudspladser, der reguleres af rammeaftalen. Herudover indkøbes der tilbud
til ca. 90 borgere i andre kommuner/regionen, der også reguleres af denne
rammeaftale.

I Børn og Skole er det alene døgntilbuddet Åhusets otte
nuværende pladser, der er omfattet af rammeaftalen. Heraf sælges én plads til
en anden kommune. Børn og Skole køber desuden 13 pladser i andre
kommuner/regionen, der også er omfattet af rammeaftalen.

Børn og Skole har til budget 2018-21 udarbejdet forslag til
en reduktion på 155.000 kr. i 2018 (R-314). Besparelsen er udelukkende fordelt
på køb og salg af pladser. Driftsbesparelser i [adresse] er udeladt af
reduktionsforslaget. Dette skyldes, at [adresse] gennem tidligere års omlægning og
effektivisering af bl.a. den administrative støtte allerede har opfyldt kravet
om en takstreduktion på 3 %.

**INDDRAGELSE**

Udkastet til rammeaftalen 2018 er udarbejdet i samarbejde
mellem de 19 midtjyske kommuner og Region Midtjylland.

Sagen har været i høring i Handicaprådet jf. ovenfor og
vedlagte bilag.

**INDSTILLING**

Direktøren for Social og Sundhed og direktøren for Børn og
Skole indstiller til Byrådet:

1.    At rammeaftalen på
det specialiserede social- og specialundervisningsområde

for 2018 godkendes.

**BESLUTNING**

***Social- og Sundhedsudvalget, 5. september 2017:***

Fraværende:Ingen

Indstilles godkendt med den ændring, at rammepapiret på
voksenhandicapområdet vil blive forelagt Social- og Sundhedsudvalget og Byrådet
i november 2017.

***Børne- og Skoleudvalget, 7. september 2017:***

Fraværende:Per Holm

Indstilles godkendt.

***Økonomiudvalget, 20. september 2017:***

Fraværende:Karin Lind, Tage Knudsen

Indstilles godkendt.

**Bilag**

|  |  |
| --- | --- |
| Udkast til Rammeaftale 2018 | 710-2017-178268 |
| Fælles kommunalt rammepapir for voksenhandicapområdet | 710-2017-182403 |
| Høringssvar fra Handicapråd | 710-2017-189847 |